Fathulla Mas’udov 57 yoshda vafot etdi. U koronavirusdan davolanayotgan edi

O‘zbek milliy akademik drama teatri direktori, O‘zbekistonda xizmat ko‘rsatgan artist Fathulla Mas’udov 57 yoshida koronavirus oqibatida vafot etdi. Bu haqda O‘zbekiston Madaniyat vazirligi axborot xizmati xabar berdi.

O‘zbekiston Madaniyat vazirligi jamoasi Fathulla Ma’sudovning oila-a’zolari va barcha yaqinlariga chuqur ta’ziya izhor qiladi, deyiladi xabarda.
Fathulla Mas’udov 1963-yilda Toshkent shahrida tavallud topgan. 2015-yildan buyon O‘zbek Milliy akademik drama teatri direktori lavozimida ishlab kelayotgandi. 1999-yili “Shuhrat” medaliga sazovor bo‘lgan, 2003-yili “O‘zbekiston Respublikasida xizmat ko‘rsatgan artist” unvoni bilan mukofotlangan. 2014-yilda “Mehnat shuhrati” ordeni bilan taqdirlangan.
Avvalroq ijtimoiy tarmoqlarda aktyorning vafot etgani haqida xabar tarqalgan, aktrisa Muqaddas Sa’dullayeva esa pochchasining tirik ekanligini aytib, ushbu xabarlarni rad etgandi.
Eslatib o‘tamiz, 25-avgust kuni O‘zbekiston xalq artisti Dilbar Ikromova koronavirus oqibatida vafot etgandi.